โครงการชลประทานเพชรบุรี เร่งระบายน้ำจากเขื่อนแก่งกระจาน เพื่อให้อยู่ในเกณฑ์ที่ปลอดภัย
โครงการชลประทานเพชรบุรี เร่งระบายน้ำจากเขื่อนแก่งกระจาน เพื่อให้อยู่ในเกณฑ์ที่ปลอดภัยนายสันต์ จรเจริญ ผู้อำนวยการโครงการชลประทานเพชรบุรี เปิดเผยว่า เนื่องจากปัจจุบันมีปริมาณน้ำเขื่อนแก่งกระจาน เกินระดับกักเก็บปกติอยู่ที่ 82 เปอร์เซ็นต์ ทำให้ต้องเร่งระบายน้ำ เพื่อพร่องน้ำให้อยู่ในเกณฑ์ปกติที่สามารถบริหารจัดการได้ แต่เนื่องจากมีฝนตกท้ายเขื่อนทำให้มีปริมาณน้ำสะสมเพิ่ม จึงต้องลดการระบายน้ำจากเขื่อนแก่งกระจานลงอยู่ที่ 60 ลูกบาศก์เมตรต่อวินาทีเท่านั้น ประกอบกับปริมาณน้ำที่เพิ่มขึ้นประมาณ 55 ลูกบาศก์เมตรต่อวินาที ส่งผลให้ต้องระบายน้ำท้ายเขื่อนเพชร อยู่ที่ประมาณ 110 ลูกบาศก์เมตรต่อวินาที โดยจะพยายามควบคุมปริมาณน้ำให้อยู่ในเกณฑ์ที่ปลอดภัย เพื่อไม่ให้น้ำเข้าสู่ตัวเมืองมากเกินไปนอกจากนี้ ผู้อำนวยการโครงการชลประทานเพชรบุรี ยังกล่าวด้วยว่า จากการพยากรณ์ของกรมอุตุนิยมวิทยา ในช่วงวันที่ 23-26 กันยายนนี้ สภาพอากาศแปรปรวน มีฝนตกต่อเนื่อง คาดว่าอาจมีบางส่วนที่ได้รับผลกระทบ โดยขณะนี้ยังสามารถควบคุมปริมาณน้ำให้อยู่ในเกณฑ์ปกติได้ หากเกิดสถานการณ์ฉุกเฉินจะระบายน้ำลงสู่คลองดี 9 โดยคาดว่าวิธีนี้จะสามารถแก้ปัญหาอุทกภัยในพื้นที่ได้ อย่างไรก็ตาม เพื่อความไม่ประมาทขอให้ประชาชนระมัดระวัง ติดตามสภาพอากาศและสถานการณ์น้ำอย่างใกล้ชิด